ΑΠΟΦΑΣΗ ΤΟΥ ΣΥΜΒΟΥΛΙΟΥ της 20ής Ιουνίου 1994 με την οποία θεσπίζονται ορισμένοι ειδικοί υγειονομικοί όροι όσον αφορά τη διάθεση στην αγορά ορισμένων ειδών αυγών (94/371/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την πρόταση της Επιτροπής,

την οδηγία 92/118/ΕΟΚ του Συμβουλίου της 17ης Δεκεμβρίου 1992 για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ (1), και ιδίως το παράρτημα ΙΙ κεφάλαιο 2 πρώτη περίπτωση,

Εκτιμώντας:

ότι, στο κεφάλαιο ΙΙ της οδηγίας 92/118/ΕΟΚ, έχουν ορισθεί, ήδη, οι γενικές διατάξεις που διέπουν τις συναλλαγές στην Κοινότητα- ότι, ωστόσο, είναι σημαντικό να καθορισθούν οι ειδικοί υγειονομικοί όροι, για τη διάθεση στην αγορά αυγών, σύμφωνα με το παράρτημα ΙΙ κεφάλαιο 2 της προαναφερόμενης οδηγίας- ότι πρέπει να δοθεί προτεραιότητα σε ορισμένες κατηγορίες αυγών ορνίθων που προορίζονται για άμεση ανθρώπινη κατανάλωση και που δεν χρησιμοποιούνται για την παραγωγή προϊόντων αυγών, κατά την έννοια της οδηγίας 89/437/ΕΟΚ του Συμβουλίου της 20ής Ιουνίου 1989 σχετικά με τα προβλήματα υγείας και υγιεινής όσον αφορά την παραγωγή και τη διάθεση στην αγορά των προϊόντων αυγών (2)-

ότι θα πρέπει, κατά τον καθορισμό των εν λόγω όρων, να ληφθούν υπόψη οι διατάξεις του κανονισμού (ΕΟΚ) αριθ. 1907/90 του Συμβουλίου της 26ης Ιουνίου 1990 σχετικά με ορισμένες προδιαγραφές εμπορίας για τα αυγά (3) και του κανονισμού (ΕΟΚ) αριθ. 1274/91 της Επιτροπής της 15ης Μαΐου 1991 περί λεπτομερών κανόνων για την εφαρμογή του κανονισμού (ΕΟΚ) αριθ. 1907/90 σχετικά με ορισμένες προδιαγραφές εμπορίας για τα αυγά (4),

ότι η Μόνιμη Κτηνιατρική Επιτροπή δεν διατύπωσε θετική γνώμη,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Για τους σκοπούς της παρούσας απόφασης, εφαρμόζονται οι ορισμοί του κανονισμού (ΕΟΚ) αριθ. 1907/90 και του κανονισμού (ΕΟΚ) αριθ. 1274/91.

2. Ωστόσο, για τους σκοπούς της παρούσας απόφασης, ως "αυγά" νοούνται τα αυγά ορνίθων που προορίζονται για ανθρώπινη κατανάλωση, των εξής ειδών:

- αυγά της κατηγορίας "Α",

- αυγά μη κατεψυγμένα ούτε διατηρημένα της κατηγορίας "Β",

- αυγά μη ταξινομημένα.

3. Υπό την επιφύλαξη του άρθρου 5, η παρούσα απόφαση δεν ισχύει για τα αυγά που προορίζονται για την παραγωγή προϊόντων αυγών ή παραδίδονται σε επιχειρήσεις βιομηχανίας ειδών διατροφής που είναι εγκεκριμένες σύμφωνα με την οδηγία 89/437/ΕΟΚ, υπό την προϋπόθεση ότι οι συσκευασίες που τα περιέχουν φέρουν σαφή επισήμανση του προορισμού αυτού.

Άρθρο 2

Από τους χώρους παραγωγής και έως την πώληση στον καταναλωτή, τα αυγά διατηρούνται σε ξηρό μέρος, δεν εκτίθενται άμεσα στο φως του ήλιου και εναποθηκεύονται και μεταφέρονται κατά προτίμηση σε σταθερή θερμοκρασία.

Άρθρο 3

1. Υπό την επιφύλαξη ότι τηρούνται οι προθεσμίες για τη συλλογή και τη συσκευασία που ορίζονται στο άρθρο 1 του κανονισμού (ΕΟΚ) αριθ. 1274/91, τα αυγά πρέπει να παραδίδονται στον καταναλωτή εντός μεγίστης προθεσμίας 21 ημερών από την ημερομηνία της ωοτοκίας.

2. Η οριακή ημερομηνία πώλησης αντιστοιχεί στην ημερομηνία ελάχιστης διατηρησιμότητας μειωμένης κατά επτά ημέρες.

3. Τα κράτη μέλη τα οποία, κατά την ημερομηνία κοινοποίησης της παρούσας απόφασης, εφαρμόζουν στο έδαφός τους ειδικές απαιτήσεις όσον αφορά:

α) τις θερμοκρασίας για τους χώρους εναποθήκευσης των αυγών, καθώς και για τη μεταφορά από τον ένα χώρο στον άλλο

ή

β) την επισήμανση για τους σκοπούς της ενημέρωσης του καταναλωτή ως προς τους κανόνες υγιεινής που πρέπει να τηρούνται,

μπορούν να διατηρούν τις απαιτήσεις αυτές τηρουμένων των γενικών διατάξεων της συνθήκης.

Η μνεία του στοιχείου β) πρέπει να έχει αναγραφεί κατά την πώληση στον καταναλωτή, εκτός εάν τίθεται στη συσκευασία από το κέντρο συσκευασίας.

Άρθρο 4

Όσον αφορά τις ενέργειες που προβλέπονται στο άρθρο 2 παράγραφος 3 του κανονισμού (ΕΟΚ) αριθ. 1907/90, η ημερομηνία της ελάχιστης διατηρησιμότητας που αναφέρεται στο άρθρο 3 παράγραφος 2 της παρούσας απόφασης πρέπει να επισημαίνεται σαφώς στον καταναλωτή:

i) με σημείωμα που αναγράφεται στο καλάθι ή στο όχημα,

ii) με τυπωμένη ειδοποίηση η οποία τοποθετείται επί της συσκευασίας ή η οποία παραδίδεται στον καταναλωτή τη στιγμή της αγοράς των αυγών.

Άρθρο 5

Μόνο αυγά, συσκευασμένα σε μικρές ή μεγάλες συσκευασίες, σύμφωνα με τους κανονισμούς (ΕΟΚ) αριθ. 1907/90 και (ΕΟΚ) αριθ. 1274/91, ή προϊόντα αυγών σύμφωνα με την οδηγία 89/437/ΕΟΚ, είναι δυνατόν να χρησιμοποιούνται στις επιχειρήσεις ομαδικής τροφοδοσίας, συμπεριλαμβανομένων των εστιατορίων, και για τη βιοτεχνική παρασκευή προϊόντων αυγών και προϊόντων με βάση τα αυγά.

Άρθρο 6

Τα κράτη μέλη λαμβάνουν τα αναγκαία μέτρα για να εξασφαλίσουν την τήρηση των κανόνων που προβλέπει η παρούσα απόφαση, ιδίως εκείνων που αναφέρονται στο άρθρο 3 παράγραφος 1.

Σε περίπτωση δυσχερειών, εφαρμόζονται οι σχετικές διατάξεις της οδηγίας 89/662/ΕΟΚ.

Άρθρο 7

Η παρούσα απόφαση επανεξετάζεται πριν από τις 30 Ιουνίου 1996, μετά από γνώμη της επιστημονικής κτηνιατρικής επιτροπής για τους συνδυασμούς χρόνου/θερμοκρασίας που πρέπει να τηρούνται για την εναποθήκευση και τη μεταφορά, σύμφωνα με το άρθρο 18 της οδηγίας 92/118/ΕΟΚ.

Άρθρο 8

Η παρούσα απόφαση εφαρμόζεται το αργότερο από την 1η Ιανουαρίου 1995.

Άρθρο 9

Η παρούσα απόφαση απευθύνεται στα κράτη μέλη.

Λουξεμβούργο, 20 Ιουνίου 1994.

Για το Συμβούλιο

Ο Πρόεδρος

Γ. ΜΩΡΑΪΤΗΣ

(1) ΕΕ αριθ. L 62 της 15. 3. 1993, σ. 49.

(2) ΕΕ αριθ. L 212 της 22. 7. 1989, σ. 87. Οδηγία όπως τροποποιήθηκε τελευταία από την οδηγία 91/684/ΕΟΚ (ΕΕ αριθ. L 376 της 31. 12. 1991, σ. 38).

(3) ΕΕ αριθ. L 173 της 6. 7. 1990, σ. 5. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2617/93 (ΕΕ αριθ. L 240 της 25. 9. 1993, σ. 1).

(4) ΕΕ αριθ. L 121 της 15. 5. 1991, σ. 11. Κανονισμός όπως τροποποιήθηκε τελευταία από τον κανονισμό (ΕΚ) αριθ. 3300/93 (ΕΕ αριθ. L 296 της 1. 12. 1993, σ. 52).